Predkladacia správa

Medzinárodný dohovor o potláčaní činov jadrového terorizmu (ďalej len „dohovor“) je najnovším protiteroristickým medzinárodným zmluvným dokumentom. Dohovor bol vypracovaný ad hoc výborom Valného zhromaždenia Organizácie Spojených národov pre terorizmus, bol schválený rezolúciou valného zhromaždenia č. 59/290 zo dňa 15. apríla 2005 a je otvorený na podpis od 14. septembra 2005 do 31. decembra 2006. 

V oblasti boja proti medzinárodnému terorizmu bolo doteraz prijatých 13 univerzálnych medzinárodných dohovorov. SR je zmluvnou stranou 12 z nich. Minister zahraničných vecí predkladá na rokovanie vlády SR návrh na vyslovenie súhlasu s uzavretím Medzinárodného dohovoru o potláčaní činov jadrového terorizmu, ktorý je jediným univerzálnym protiteroristickým dohovorom, ktorého SR ešte nie je zmluvnou stranou.

 Slovenská republika jednoznačne vystupuje v boji proti terorizmu vo všetkých jeho formách a prejavoch a hlási sa ku všetkým aktivitám medzinárodného spoločenstva v tejto oblasti. 
	
	Predložený dohovor je uceleným nástrojom boja proti činom jadrového terorizmu a bol vypracovaný s úmyslom posilniť medzinárodnú spoluprácu medzi štátmi pri vypracúvaní a prijímaní účinných opatrení na predchádzanie týchto teroristických činov a na stíhanie a potrestanie ich páchateľov.

	Dohovor obsahuje v článku 2 definíciu trestného činu jadrového terorizmu, ako aj definíciu jeho skutkovej podstaty. Zmluvné strany sa v dohovore zaväzujú v prvom rade ku kriminalizácii konaní podľa článku 2. Ďalej sa zaväzujú na založenie právomoci vo vzťahu k tomuto trestnému činu, ak bol spáchaný na ich území, na palube plavidla plávajúceho pod ich vlajkou alebo na palube lietadla registrovaného podľa ich právnych predpisov, resp. ak bol spáchaný ich štátnym príslušníkom.
Dohovor ďalej zaväzuje k medzinárodnej spolupráci v trestných veciach (článok 11, 13 - 19 dohovoru) v súvislosti s vyšetrovaním, trestným konaním, vydávaním, ako aj predchádzaním páchaniu trestných činov podľa dohovoru. Súčasne upravuje spôsob, akým sú zmluvné strany povinné nakladať s jadrovým a rádioaktívnym materiálom a zariadeniami v prípade ich zaistenia v súvislosti s takýmito trestnými činmi. 

	Medzinárodný dohovor o potláčaní činov jadrového terorizmu je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Je v súlade s cieľmi a zásadami Charty Organizácie Spojených národov týkajúcimi sa zachovania medzinárodného mieru a bezpečnosti, podpory dobrých susedských a priateľských vzťahov a spolupráce medzi štátmi a s tendenciou potláčať terorizmus v medzinárodných vzťahoch vo všetkých jeho formách a prejavoch.
	
	Dohovor je v súlade so záujmami Európskej únie, USA i Ruskej federácie, ktorá je pôvodný autor myšlienky prijatia dohovoru proti jadrovému terorizmu. Dohovor je tiež v súlade s Európskym akčným plánom boja proti terorizmu.

	Dohovor je medzinárodnou zmluvou prezidentskej povahy, preto v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom SR. Slovenská republika neuplatní pri ratifikácii žiadnu výhradu k dohovoru.

	Po vyslovení súhlasu vládou SR a Národnou radou SR bude dohovor predložený na ratifikáciu prezidentovi SR. Pred nadobudnutím platnosti dohovoru pre SR bude publikovaný v Zbierke zákonov SR.

	Dohovor nadobudne platnosť tridsiaty deň po uložení dvadsiatej druhej ratifikačnej listiny, listiny o prijatí, schválení alebo prístupe u depozitára dohovoru - generálneho tajomníka Organizácie Spojených národov. Pre štát, ktorý dohovor ratifikuje alebo k nemu pristúpi po tomto dni, nadobudne platnosť tridsiaty deň po uložení príslušnej listiny. 

	Prijatím dohovoru nevznikne zvýšený nárok na rozpočet SR a verejné financie, nevzniknú negatívne environmentálne a ekonomické vplyvy ani vplyvy na zamestnanosť a podnikateľské prostredie. Materiál prešiel medzirezortným pripomienkovým konaním a pripomienky rezortov boli zapracované.

	Na základe uvedeného sa predkladá návrh uznesenia vlády SR a návrh uznesenia Národnej rady SR.

	Je v záujme SR, aby bol dohovor podpísaný na najvyššej úrovni počas summitu OSN, ktorý sa uskutoční v dňoch 14. – 16. 9. 2005 v New Yorku.